2014 ОНЫ 6 ДУГААР САРЫН НЭГДСЭН
 ТӨСВИЙН ГҮЙЦЭТГЭЛИЙН ТОВЧ ТАНИЛЦУУЛГА

 Монгол Улсын нэгдсэн төсвийн 2014 оны 6 дугаар сарын гүйцэтгэлийн мэдээгээр нэгдсэн төсвийн тэнцвэржүүлсэн нийт орлогын бүрдүүлэлт 87.1 хувийн, нийт зарлага 73.5 хувийн гүйцэтгэлтэй, төсвийн нийт тэнцэл 240.6 тэрбум төгрөгийн алдагдалтай гарч, төлөвлөсөн дүнтэй харьцуулахад 665.6 тэрбум төгрөгөөр бага байна.

Нэгдсэн төсвийн орлого, зарлагын байдлыг авч үзвэл:

А. **Нэгдсэн төсвийн орлогын бүрдүүлэлт:**

Монгол Улсын нэгдсэн төсвийн тэнцвэржүүлсэн нийт орлого 2014 оны 6 дугаар сарын гүйцэтгэлээр 2,729.4 тэрбум төгрөгт хүрч, орлогын төлөвлөгөө 12.9 хувиар буюу 402.8 тэрбум төгрөгөөр дутуу биелж, өмнөх оны мөн үеийнхээс 9.0 хувиар буюу 224.4 тэрбум төгрөгөөр илүү байна.

Нэгдсэн төсвийн орлогын төлөвлөгөө, гүйцэтгэлийг орлогын төрлөөр авч үзвэл:



 Монгол Улсын нэгдсэн төсвийн тэнцвэржүүлсэн нийт орлого татварын орлогоор 85.1 хувь, татварын бус орлогоор 14.9 хувь тус тус бүрдсэн үзүүлэлттэй байна.

Нэгдсэн төсвийн орлогын төлөвлөгөө, гүйцэтгэлийг төсвийн бүрэлдэхүүнээр харуулбал:



* Улсын төсвийн нийт тэнцвэржүүлсэн орлого 1,810.4 тэрбум төгрөгт хүрч 14.0 хувиар буюу 293.9 тэрбум төгрөгөөр дутуу төвлөрсөн байна. Аж ахуйн нэгжийн орлогын албан татварын орлого 71.2 тэрбум, дотоодын бараа үйлчилгээний нэмэгдсэн өртгийн албан татварын орлого 105.5 тэрбум, импортын барааны нэмэгдсэн өртгийн албан татварын орлого 30.7 тэрбум, суудлын автомашины онцгой албан татварын орлого 31.9 тэрбум, ашигт малтмалын нөөц ашигласны төлбөрийн орлого 80.3 тэрбум, төсөвт байгууллагуудын өөрийн орлого 32.8 тэрбум төгрөгөөр тус тус төлөвлөгөөнөөс дутуу төвлөрсөн байна. НӨАТ-ын буцаан олголтоор 66.7 тэрбум төгрөг олгосон байна.
* Орон нутгийн төсвийн орлого 1,104.7 тэрбум төгрөгт хүрч, 1.7 хувиар буюу 19.4 тэрбум төгрөгөөр төлөвлөснөөс дутуу төвлөрсөн байна. Орон нутгийн төсвийн орлогын бүрдүүлэлтийг зарим аймгуудаар дэлгэрүүлбэл, Нийслэлийн цалин хөлс болон түүнтэй адилтгах хувь хүний орлогын албан татварын орлого 15.8 тэрбум, хөрөнгө борлуулсаны хувь хүний орлогын албан татварын орлого 2.0 тэрбум, үл хөдлөх хөрөнгийн албан татварын орлого 1.5 тэрбум, улсын тэмдэгтийн хураамжийн орлого 1.7 тэрбум ,орон нутгийн хөгжлийн нэгдсэн сангийн шилжүүлгийн орлого 8.1 тэрбум төгрөгөөр тус тус дутсан нь нийслэлийн орлого төлөвлөгөөнөөс 11.6 тэрбум төгрөгөөр дутахад голлон нөлөөлсөн байна. Орхон аймгийн цалин хөлс болон түүнтэй адилтгах хувь хүний орлогын албан татварын орлого 3.1 тэрбум, төсөвт байгууллагуудын орлого 5.6 тэрбум төгрөгөөр тус тус давж тус аймгийн орлого төлөвлөгөөнөөс 7.2 тэрбум төгрөгөөр илүү төвлөрсөн байна. Өмнөговь аймгийн авто тээврийн болон өөрөө явагч хэрэгслийн албан татварын орлого 0.7 тэрбум, ус рашааны нөөц ашигласны төлбөрийн орлого 3.5 тэрбум, түгээмэл тархацтай ашигт малтмал ашигласны төлбөрийн орлого 0.5 тэрбум, татварын бус бусад орлого 0.4 тэрбум, орон нутгийн хөгжлийн нэгдсэн сангийн шилжүүлгийн орлого 1.6 тэрбум төгрөгөөр тус тус дутсан нь аймгийн орлого төлөвлөгөөнөөс 3.0 тэрбум төгрөгөөр дутахад голлон нөлөөлсөн байна.
* Хүний хөгжлийн санд 130.2 тэрбум төгрөгийн орлого төвлөрсөн нь төлөвлөгөөнөөс 49.3 хувиар буюу 126.5 тэрбум төгрөгөөр дутуу байна. Энэ нь ашигт малтмалын нөөц ашигласны төлбөрийн орлого 91.6 тэрбум, өсөн нэмэгдэх ашигт малтмалын нөөц ашигласны төлбөрийн орлого 42.8 тэрбум төгрөгөөр тус тус дутуу биелсэнтэй холбоотой байна.
* Нийгмийн даатгалын санд 675.6 тэрбум төгрөг төвлөрсөн нь төлөвлөгөөнөөс 2.7 хувиар буюу 19.0 тэрбум төгрөгөөр дутуу байна. Тус санд улсын төсвөөс 142.2 тэрбум төгрөгийн татаас олгосон байна.

**Б**. **Нэгдсэн төсвийн зарлага, санхүүжилт:**

 Монгол Улсын нэгдсэн төсвийн нийт зарлага 2014 оны 6 дугаар сарын байдлаар 4,038.3 тэрбум төгрөгөөр төлөвлөгдсөнөөс 2,970.0 тэрбум төгрөгийн буюу 73.5 хувийн, улсын төсвийн зарлага 2,942.7 тэрбум төгрөгөөр төлөвлөгдсөнөөс 2,279.9 тэрбум төгрөгийн буюу 77.5 хувийн гүйцэтгэлтэй гарлаа.

Нэгдсэн төсвийн зарлагын төлөвлөгөө, гүйцэтгэлийг орлогын төрлөөр авч үзвэл: 

* Улсын төсвийн халамжийн сангаас ахмад дайчдад олгох нэг удаагийн тусламжид 1.5 тэрбум, алдарт эхийн одонтой эхчүүдэд олгох тэтгэмжид 29.1 тэрбум, ахмад настнуудад олгох хөнгөлөлтөд 1.3 тэрбум төгрөгийн санхүүжилтийг тус тус олгосон байна. Хотын нийтийн тээврийн татаас 31.4 тэрбум, эрчим хүчний алдагдлын татаас 10.0 тэрбум, улаан буудай, махны татаас 32.3 тэрбум, засгийн газрын нөөц хөрөнгийн зардал 15.6 тэрбум, хөрөнгийн зардал 253.1 тэрбум төгрөгийн тус тус гүйцэтгэлтэй байна. Улсын төсвөөс орон нутагт 82.3 тэрбум төгрөгийн санхүүгийн дэмжлэг, 520.4 тэрбум төгрөгийн тусгай зориулалтын шилжүүлэг, 82.8 тэрбум төгрөгийн ОН-ийн хөгжлийн сангийн шилжүүлгийг тус тус орон нутагт олгоод байна.
* Орон нутгийн төсвийн зарлага 928.8 тэрбум төгрөгт хүрч, төлөвлөгдсөн нийт зардал 68.0 хувийн гүйцэтгэлтэй байна. Орон нутгаас улсын төсөвт 23.8 тэрбум төгрөгийг төвлөрүүлээд байна.
* Хүний хөгжил сангийн зарлага 125.4 тэрбум төгрөгт хүрч, төлөвлөгдсөн нийт зардал 96.2 хувийн гүйцэтгэлтэй байна. Тус сангаас хүүхдэд олгож байгаа бэлэн мөнгөний санхүүжилтээр 118.2 тэрбум төгрөгийг олгоод байна.
* Нийгмийн даатгалын сангийн төлөвлөгдсөн зардал 96.9 хувийн буюу 627.5 тэрбум төгрөгийн гүйцэтгэлтэй байна. Тус сангаас улсын эмнэлгүүдэд 60.3 тэрбум төгрөгийн татаас олгосон байна.

**Эргэж төлөгдөх цэвэр зээл :**

Гадаадын зээлээс дамжуулан зээлдүүлсэн зээлийн эргэн төлөлтөөр 8.4 тэрбум төгрөг улсын төсөвт төвлөрсөн байна.

**Төсвийн тэнцэл:**

Тайлант хугацаанд гадаад зээлийн үндсэн төлбөрт 57.1 тэрбум, дотоод зээлийн үндсэн төлбөрт 83.7 тэрбум, Засгийн газрын урт хугацаат дотоод бондын үндсэн төлбөрт 397.9 тэрбум, богино хугацаат бондын үндсэн төлбөрт 224.7 тэрбум төгрөгийг тус тус төлж, 69.9 тэрбум төгрөгийн гадаад төслийн зээл авч, Засгийн газрын 768.6 тэрбум төгрөгийн богино хугацаат, 165.5 тэрбум төгрөгийн урт хугацаат бондыг тус тус арилжаалсан гүйцэтгэлтэй байна. Тайлант үед Монгол Улсын нэгдсэн төсвийн урсгал тэнцэл 154.8 тэрбум төгрөгийн ашигтай, нийт тэнцэл 240.6 тэрбум төгрөгийн, улсын төсвийн урсгал тэнцэл 290.6 тэрбум, нийт тэнцэл 469.4 тэрбум төгрөгийн тус тус алдагдалтай гарлаа.

------оОо------